***Az Országos Környezetvédelmi Tanács állásfoglalása***

***„A telepengedély, illetve a telep létesítésének bejelentése alapján gyakorolható egyes termelő és egyes szolgáltató tevékenységekről, valamint a telepengedélyezés rendjéről és a bejelentés szabályairól” szóló Korm. rendelet tervezetről***

A Nemzetgazdasági Miniszter 2013. januári javaslata a „Kormány …./2013. (…….) Korm. rendelete a telepengedély, illetve a telep létesítésének bejelentése alapján gyakorolható egyes termelő és egyes szolgáltató tevékenységekről, valamint a telepengedélyezés rendjéről és a bejelentés szabályairól” tárgyában érdemben nem válaszol sem a JNO, sem az AJBH alkotmányos aggályaira, amelyek a környezethez való jog védelmének garanciáit hivatottak erősíteni.

Különösen nagy eltérés mutatkozik az engedélyhez és bejelentéshez kötött tevékenységek között, holott a vonatkozó mellékletek ezt messze nem indokolják (pl. csupán bejelentés köteles a – 1. melléklet szerint - gyakorlatban számos jogvitát kiváltó gyártó és szolgáltató tevékenység , aminek következtében az állampolgárokat érintő jogvédelem szintje csökken, ami pedig nem felel meg az AB töretlen gyakorlatában megnyilvánuló visszalépés tilalmának. Erre még akkor is hivatkozott a 44/2012. (XII. 20.) AB határozat, ha nem vizsgálta érdemben ennek feltételeit. Sőt, éppen az OKT-t nevezte meg e jogok biztosítéka garanciájának.)

**A javaslat tehát érdemben alig lép előre a hatályon kívül helyezett jogszabályhoz képest** a környezethez való jog garanciái tekintetében – amelyek mind a jogbiztonságra, jogérvényesítés lehetőségére, mind a környezet adott védelmi szintjének csökkentésére vonatkoznak -, **ezért** **annak jelentős felülvizsgálata indokolt**.

**Az OKT ezért a javaslatot jelen formájában nem találja alkalmasnak a környezethez való jog megfelelő biztosításának megvalósítására, annak átdolgozását, kiegészítését kezdeményezi.**

**Ennek keretében különösen át kell gondolni:**

* A bejelentéshez és engedélyhez kötött tevékenységek listáját, amely nem tükrözi kellőképpen a szolgáltatások és ipari, termelési tevékenységek közötti különbséget.
* A bejelentés jogi hatályának kérdését, annak érdekében, hogy az ügyféli jogok (pl. szomszédok jogai) érvényesíthetők legyenek, pl. jogorvoslati lehetőséget biztosítva a bejelentést formálisan jóváhagyó, így érdemi döntést jelentő, szükségképpen bevezetésre kerülő végzéssel szemben.
* A bejelentést jóváhagyó végzés előtt különösen a környezetvédelmi, szomszédjogi, stb. szempontok vizsgálatát a döntéshozó felelősségévé kell tenni.
* Elő kell írni a döntéshozó hatóság számára a tevékenység rendszeres ellenőrzésének kötelezettségét.

Az Országos Környezetvédelmi Tanács fönti állásfoglalásához a Tanács környezet- és természetvédelmi szervezetek által delegáltjainak tagcsoportja az alábbi kiegészítést tette.

*A bejelentéshez és engedélyhez kötött tevékenységek listájában a jogszabály nem a teljesség igényével fogalmaz meg kivételeket. Példaként a kézműves termékek előállítása kapcsán fogalmazunk meg szövegszerű javaslatokat:*

***1.§ (4)*** *E rendelet hatálya nem terjed ki a kézműves termék előállító mikrovállalkozásokra.*

***2.§*** *E rendelet alkalmazásában:*

*1. Kézműves termék:*

*- kézműves népi iparművészeti termék*

*- népi kézműves termék*

*- kézműves háziipari termék*

*- kézműves élelmiszer*

*A 7. melléklet szerinti kézműves terméket előállító által Magyarországon egyedileg előállított olyan természetes alapanyagból készített termék, melynek jellegében és értékében nem a felhasznált alapanyag, hanem a maga által elvégzett alkotó hagyományokra épülő kézi munkája dominál, és jellemző a termelési érték volumenének csekély volta is az ipari termeléshez képest.*

***7. melléklet*** *– A rendelet hatálya alá nem tartozó kézműves terméket előállító tevékenységek*

*A) Nemzeti Kulturális Örökség Minisztere 12/2004. számú végrehajtási rendeletének mellékletében felsorolt kézműves termékek: bocskorkészítő, bognár, bőrműves, cserépkályha- és kemencekészítő, csipkekészítő, csizmadia, csuhéfonó, faműves, fafaragó, faszobrász, fazekas, festettbútor-készítő, fonottbútor-készítő, gyertyamártó, gyékényfonó, gyöngyfűző, halászháló-készítő, hímestojás-festő, hímző, kalapos, kádár, kékfestő, késes, kosárfonó, kovács, kötélverő, mézeskalács-készítő, nemezkészítő, népihangszer-készítő, népijáték-készítő, népviseletibaba-készítő, népiékszer-készítő, papucskészítő, paszományos és gombkötő, pintér, rézműves, szalmafonó, szíjgyártó-nyerges, szűcs, szűrrátét-készítő, szövő, viselet-készítő, tetőfedő: nádazó, fazsindely-, zsúptető-készítő.*

*B) papírmerítő, tányérpingáló, háziszappan-készítő, intarzia-készítő, mézeskalács-készítő, kézművesélelmiszer-készítő, tűzzománc-készítő, kozmetikai- és gyógynövényestermék-előállító.*

2013. január 7.